Vrou dood op Mango-vliegtuigMango ŉ 63-jarige vrou is Dinsdagoggend in ŉ vliegtuig by die Kaapstadse Internasionale-lughawe dood. Hetta Saunderson, ŉ ooggetuie, het gesê enkele mense was reeds aan boord van die Mango-vlug na die Lanseria-lughawe. “Ek het byna heel voor gesit en die vrou in die middel van die vliegtuig. Dit was net na 09:00 en daar was nog net ŉ paar mense op die vliegtuig toe die lugwaardin na die kajuit gehardloop het om hulp te kry,” het Saunderson vertel. Sy het gesê van die personeel het verhoed dat nog passasiers aan boord van die vliegtuig kom terwyl ander probeer het om die vrou by te bring. “Ek vermoed sy het ŉ hartaanval gehad, want dit het gelyk asof hulle hartmassering op haar probeer toepas. Na ŉ ruk het paramedici aan boord gekom en probeer om die vrou te help, maar dit lyk of hulle niks vir haar kon doen nie en sy is toe oorlede. Hulle het haar liggaam en al haar bagasie van die vliegtuig verwyder,” het sy gesê. Volgens Saunderson het een van die vlieëniers om verskoning gevra aan die passasiers wat die voorval aanskou het en gesê hulle het alles in hul vermoë gedoen om die vrou te help. Die vlug het 45 minute later vertrek as oorspronklik geskeduleer. “Alles het so vinnig gebeur. Ek dink dit was baie traumaties vir die lugwaardinne, want hulle het regtig alles moontlik probeer doen, maar hulle kon haar nie red nie. Dit het gelyk of sy alleen op die vliegtuig was. Dit is so tragies,” het Saunderson gesê. Hein Kaiser, woordvoerder van Mango, het die voorval aan Maroela Media bevestig. Hy het gesê die lugredery bied berading aan almal wat by die voorval betrokke was.